環境平面設計

環境平面設計係平面設計嘅一個分支，喺1973年由平面設計分出來，但係同建築學、工業設計、景觀設計同室內設計都有關係；環境平面設計嘅目的係透過平面設計嘅設計元素，喺三維空間達到傳達訊息嘅目標，主要工作可以粗略咁分做 ｢尋路系統｣ 同 ｢展覽設計｣ 兩大類。

環境平面設計可以同品牌設計結合或者按住設計好嘅品牌做，目的係訪客對嗰笪地方有好嘅印象，唔會覺得同個品牌嘅其他嘢唔夾。

一般嘅平面設計師都可能會做環境平面設計，但係有啲人專做環境平面設計，呢啲人叫環境平面設計師。

尋路系統

｢尋路｣呢個領域係指設計一個包含各種指示牌嘅系統，等人知道自己喺邊，同點樣搵路去第個地方。人搵路不外乎兩種方法，一係就已經熟悉嗰個地方，唔使幫就識靠地標搵路；一係就要問人或者靠架生，跟住指示由一點 A 去到另一點 B，直至到達終點為止，呢種方法叫做 linear wayfinding。

所謂 ｢尋路系統｣或者 ｢指示牌系統｣就係呢種幫人用線性尋路來搵路嘅系統，原理係用指示牌等等嘅設計元素製造一啲人造地標，令人可以認路。一個理想嘅尋路系統會提供又齊又準嘅資訊，而表達方法就又睇得明又有文理。

尋路系統用嘅指示牌通常按功能可以分做幾大類，包括標示位置、教人點去第度、地圖同規管性質。除咗牌之外，亦可以喺環境入面加入例如顏色、圖標、聲音、數碼科技等等。

設計指示牌有一啲標準嘅圖標可以用，但係唔表示設計者喺呢方面唔使做嘢。例如，歐美設計嘅圖標可能喺亞洲唔係好啱用，設計者就要改圖標或者創作一啲新嘅圖標。

工作概要
設計尋路系統係一種要做好多準備工夫先做得好嘅工作，最重要嘅第一步就係分析當地環境，以便預計用嗰笪地方嘅人嘅需要，而爾步最基本就係要睇圖則，根據份則估計啲人會喺邊度入、喺入便會要去邊、企邊度望乜嘢角度要睇到乜、完咗喺邊度走出去等等，再估計邊度要擺牌，啲牌又要寫乜嘢，啲字要幾大等等。

到恁一般認為係平面設計嘅嘢都唔係想點就可以點。例如，當中有啲嘢可能有法例規定，又或者有時品牌用開嘅設計元素唔啱喺三維空間用。所謂唔啱用，係因為指示牌好多時係畀人遠距離望，所以啲字一定要好遠都好清楚，所以唔可以亂揀字體，亦都唔可以亂揀顏色。

設計完成之後，設計師要寫一系列嘅文件，用來解釋點解咁設計，同話畀其他人知啲牌點整，放喺邊、點放等等。

展覽設計

展覽設計就係指設計點樣喺展覽度傳達某種訊息或者講一件事、一段歷史或者一個故仔。展覽設計除咗要預計啲人會點行，應該點擺啲嘢之外，亦都好可能涉及好多相對近距離睇嘅長文，除咗文章點排版之外，亦都要顧及啲文放嘅高度，同啲展品會唔會對傷殘人士造成危險等等。

建築學
 符號學
 地圖學
 博物館
 城市規劃
 無障礙環境

拎

攷

環境平面設計